গাড়ি রাখা নিয়ে প্রতিবেশীদের সঙ্গে গোলমালে জড়ালেন তৃণমূল সাংসদ ইদ্রিশ আলি। তাঁর বিরুদ্ধে অভিযোগ, বছরভর সাংসদের দুটি গাড়ি সরু গলিতে রাখা থাকে। শুক্রবার সকালে গাড়ি রাখা নিয়ে গোলমালের জেরে স্থানীয় এক যুবককে ইদ্রিশ এবং তাঁর নিরাপত্তারক্ষী মারধর করেন বলে অভিযোগ। তাঁর বিরুদ্ধে ওঠা অভিযোগ অস্বীকার করেছেন সাংসদ।
এদিন সকালে ঘটনার সূত্রপাত রিপন স্ট্রিটের রিপন লেনে। ইদ্রিশের গাড়ির সামনে গাড়ি রাখা নিয়ে স্থানীয়দের বচসা বাধে। স্থানীয়দের অভিযোগ, স্থানীয় বেডফোর্ড লেনের বাসিন্দা মহম্মদ সুলতান রেজা নামে এক যুবক সাংসদের গাড়ির সামনে গাড়ি রাখায় ইদ্রিশ ও তাঁর নিরাপত্তা কর্মীরা ওই যুবককে অশ্রাব্য ভাষায় গালি দেন এবং মারধর করেন। অভিযোগ উড়িয়ে ইদ্রিশের দাবি, ‘‘সকাল ১০টায় দিল্লির বিমান ধরার তাড়া ছিল। সাড়ে ৮ টায় নেমে দেখি গাড়ি আটকে দাঁড়িয়ে অন্য গাড়ি। চালককে খুঁজে পাওয়া যাচ্ছে না। তাই চেঁচামেচি করেছি। কেউ মারধর করেনি।’’ পুলিশের কাছে কেউ লিখিত অভিযোগ করেননি।
সুলতানের অভিযোগ,‘‘আমার গাড়ির নির্দিষ্ট পার্কিং আছে রিপন স্ট্রিটে। সেখানে রাতে ১০টার মধ্যে গাড়ি ঢুকিয়ে দিতে হয়। বৃহস্পতিবার ফিরতে অনেক রাত হয়। তাই রিপন লেনের মুখে গাড়ি রেখেছিলাম। সকালে গাড়ি সরিয়ে নিতাম।’’ ইদ্রিশের এক নিরাপত্তারক্ষীর দাবি, ওই যুবক সামনে গাড়ি রেখে দেওয়ায় সাংসদের গাড়ি বার করার জায়গা ছিল না। ফলে উত্তেজনা তৈরি হয়। ওই যুবকের গাড়িতে চাপড় মারা হয়েছে।
রিপন লেনের বাসিন্দাদের একাংশের অভিযোগ, ইদ্রিশের দু’টি গাড়ি বছরভর ওই সরু গলিতে থাকে। তিনি যাতে কোনওভাবে নিজের গাড়ি সরকারি রাস্তায় না রাখতে পারেন, সে জন্য পার্ক স্ট্রিট থানায় গণস্বাক্ষর সম্বলিত আবেদন পত্র জমা দেবেন বাসিন্দারা। ইদ্রিশ বলেন, ‘‘আমাকে অনেক সময় রাতে বেরোতে হয়। তবে আমার চালক থাকে। দরকারে চালক গাড়ি সরিয়ে দেন।’’
বাসিন্দাদের অভিযোগ, সাংসদের গাড়ি থাকে বলে ওই গলিতে ঢুকলে সাইকেলচালককেও নিরাপত্তাকর্মীরা তাড়া করেন।